आंसू पोंछने वाला दोस्त बना देवदूत; नौकरी छोड़ी, बचत के पैसों और गहने बेचकर शुरू किया कैफे
इंदौर में जन्मीं गीतिका आनंद आज पुणे में रहती हैं और एक सफल बिजनेसवुमन हैं। वह ऐसी जगह की तलाश में थीं, जहां उन्हें बैठकर सुकून मिले। वह घंटों बैठी रहें और उन्हें कोई उठने को न बोले…जब यह मन ख्याल में आया तो ‘किताबी चाय’ की शुरुआत हुई।
कहते हैं हर रात के बाद सुबह जरूर आती है। ठीक इसी तरह बुरा वक्त भी बीत जाता है। लेकिन इस मुश्किल दौर में सब्र और हिम्मत बहुत जरूरी है। इंदौर में जन्मीं गीतिका आनंद आज पुणे में रहती हैं और एक सफल बिजनेसवुमन हैं। डिवोर्स के दौरान उन्हें अकेलेपन ने घेर लिया था। वह ऐसी जगह की तलाश में थीं, जहां उन्हें बैठकर सुकून मिले। वह घंटों बैठी रहें और उन्हें कोई उठने को ना बोले…जब यह ख्याल मन में आया तो ‘किताबी चाय’ की शुरुआत हुई।
इस बुरे वक्त में उनका दोस्त उनके लिए देवदूत बना। गीतिका को हिम्मत दी। आज वह दोस्त उनका हस्बैंड है और दोनों खुशहाल शादीशुदा जिंदगी गुजार रहे हैं। 'ये मैं हूं' आज जानिए गीतिका आनंद की कहानी:
शादी के बाद इंदौर से पुणे पहुंची 
2013 में मैं शादी के बाद पुणे आई। आंखों में कई उम्मीदें थी, तब ये नहीं पता था कि यह शहर मेरी किस्मत बदल देगा। इस शहर में रहकर मैंने खुद को करीब से जाना। मैं क्या चाहती हूं, ये जान गई। 2017 में मेरा डिवोर्स हो गया। लेकिन वह दौर किसी भयानक सपने से कम नहीं था। मैं अकेला महसूस करती थी।
आज हर रेस्टोरेंट इतना कमर्शलाइज हो चुका है कि वहां आओ, खाओ, पेमेंट करो और जाओ। कोई लंबे समय तक बैठने नहीं देता। मैं शांति से कहीं बैठ नहीं पा रही थी।
ऐसे में मुझे ख्याल आया कि क्यों न मैं एक ऐसा कैफे खोलूं जहां लोग घंटों बेरोक-टोक बैठ सकें। किताबें पढ़े और चाय का लुत्फ उठाएं। दरअसल मुझे चाय पीने और किताब पढ़ने का काफी शौक है। मुझे लगा कि जब मुझे ऐसा करना अच्छा लगता है तो लोगों को भी लगता होगा।
आगे बढ़ने से पहले पोल के जरिए बताएं अपनी राय: 
बुरे वक्त में किताबों और दोस्त ने दिया साथ 
तलाकशुदा महिला के बारे में हमारी सोसायटी अजीब-अजीब बातें करती हैं। लोग मुंह पर तो कहते हैं कि तुमने ठीक किया। लेकिन यह भी कहते हैं कि एडजस्ट कर लेती। सोसायटी आपको आपकी जिंदगी से जज करने लगती है। उस समय किताबों और एक दोस्त ने मेरा बहुत साथ दिया। दोनों ने मेरे आंसू देखे हैं। मेरे उस दोस्त ने मुझे खूब कहानियां सुनाई, ताकि मेरा मूड ठीक रहे। वह दोस्त आज मेरे हस्बैंड हैं।
वह मेरी हिम्मत बने। मुझे हमेशा कहते कि कल देखना, सब ठीक हो जाएगा।
वहीं, मैं जब बाहर जाती तो अनजान लोगों से बात करने की कोशिश करती। मैंने नोटिस किया कि जब आप अनजान लोगों से बात करते हैं तो वो आपको जज करने की कोशिश नहीं करते।
मैं अनजान लोगों के साथ सहज महसूस करने लगी थी। तब भी जेहन में आता था कि मुझे ऐसी कोई जगह बनानी है जहां 10 अनजान लोग मिल जाएं तो वो किसी को जज न करें।
2018 में शुरू किया ‘किताबी चाय’
मैंने 9 साल तक कॉर्पोरेट सेक्टर में जॉब की। मैं 16 घंटे काम कर रही थी। तब मुझे लगता था कि मैं नौकरी को इतना समय दे रही हूं, क्यों न खुद का काम शुरू करूं।
17 जनवरी को मैंने इस्तीफा दिया और 17 फरवरी 2018 को मुझे कैफे खोलने के लिए पुणे में लोकेशन मिल गई। इसके बाद मैंने पूरा फोकस बिजनेस पर किया।
महिला बिजनेस करे तो लोग उसे हल्के में लेते हैं
एक महिला के तौर पर मुझे बिजनेस करने में कई दिक्कतें आईं। पुणे में किताबों के कारोबार में कोई महिला नहीं है। इसलिए शुरुआत में लोग मुझे गंभीरता से नहीं लेते थे।
एक व्यक्ति था, मैं उनसे कैफे की ग्रोसरी लेती थी। मेरी हमेशा उनसे ई-मेल के जरिए बात होती रही। एक दिन वह कैफे आए तो उन्होंने मुझसे कहा कि अपने मालिक को बुलाइए। मैंने कहा कि मैं ही यहां की ओनर हूं तो उन्होंने कहा कि आप तो लेडी हो। यह सुनकर मुझे बहुत बुरा लगा। तब उन्होंने कहा कि आप तो मार्केट के बारे में अच्छी जानकारी रखती हो तो मुझे लगा कि कोई पुरुष ही मालिक होगा।
बिजनेस शुरू करने के लिए ज्वेलरी बेची, पूरी सेविंग लगा दी
मैंने जितनी सेविंग की और मेरे पास जितनी भी ज्वेलरी थी, उसे बेचकर रुपए इकट्ठे किए। 18 लाख रुपए से मैंने अपना स्टार्टअप 'किताबी चाय' शुरू किया।
मैं यहां कस्टमर्स को घर जैसा महसूस कराना चाहती थी। इसके लिए मैंने कैफे में टेबल-चेयर, बीन बैग्स, कुशन रखे। चाय-कॉफी का इंतजाम किया। किताबें इकट्ठा कीं। आज कैफे में 6 हजार से ज्यादा बुक्स मौजूद हैं। कैफे में एक कस्टमर 100 रुपए में 3 घंटे तक बैठकर चाय और किताब की कंपनी को एंजॉय कर सकता है।
यहां बुक्स तो बैठकर पढ़ी ही जा सकती हैं लेकिन इन्हें रेंट पर भी इश्यू किया जाता है। इसके अलावा हम बुक स्टोर के रूप में भी काम कर रहे हैं। भारत में कोई भी व्यक्ति ऑनलाइन किताबें हमसे खरीद सकता है।
लोगों को समझ नहीं आया किताबी चाय का कॉन्सेप्ट 
पुणे में रहकर सबसे बड़ा चैलेंज था कि लोग किस भाषा में किताबें पढ़ेंगे। इस शहर में ज्यादातर लोग मराठी बोलते हैं और मुझे केवल हिंदी और इंग्लिश आती है। काफी सोच-समझकर मैंने मराठी, हिंदी, ऊर्दू और इंग्लिश की बुक्स इकट्‌ठा कीं। इसके लिए 50 बुक पब्लिकेशन के साथ टाईअप किया। बुक्स डोनेशन पर भी जमा की।
आज किताबी कैफे को खुले 5 साल बीत चुके हैं लेकिन लोगों को अभी तक हमारा कॉन्सेप्ट समझ नहीं आया। कुछ लोगों को लगता कि किताबी चाय बुक स्टोर है तो कुछ को कैफे लगता है।
बचपन में ही किताबें बन गई थीं दोस्त
किताबों से मेरा रिश्ता बचपन से ही जुड़ गया था। बिजनेस करने में मेरे पेरेंट्स ने बहुत सपोर्ट किया। मेरे घर में हमेशा पढ़ने का माहौल रहा है।
एग्जाम खत्म होने के बाद या गर्मी-सर्दी की छुट्‌टियां होते ही मैं मां के साथ बुक स्टोर में पहुंच जाती थीं। वह कहती थीं कि जितनी बुक्स पढ़नी है ले लाे।
कोरोना में खुद की किताबों की डिलीवरी
कोरोना के समय वर्कर्स की कमी हो गई थी। ऐसे मैं मैंने खुद बुक्स की डिलीवरी का जिम्मा संभाला। मैंने पुणे, सतारा और बारामती में किताबों को कस्टमर तक पहुंचाया।
जब मैं लोगों के घर पहुंचती तो वो कहते कि आप तो महिला हो, आप कैसे जगह-जगह जाकर बुक्स की डिलीवरी करोगी। वह मुझे देखकर शॉक हो जाते थे। उन्हें लगता था कि एक लड़की बुक्स देने आ रही है।
जब बिजनेस बंद करने के बारे में सोचा 
हर दिन स्टार्टअप के लिए एक जैसे नहीं रहते। कुछ दिन बहुत बुरे भी होते हैं। अगर कस्टमर लगातार आते रहें तो सब अच्छा लगता है। लेकिन कोविड के बाद बिजनेस ढप्प पड़ गया। कोरोना का असर कम हुआ तब 6 महीने के बाद तक भी कैफे से कस्टमर गायब थे।
उस समय मुझे लगा कि बिजनेस को बंद कर देना चाहिए क्योंकि नुकसान बढ़ता जा रहा था। तब मेरे हस्बैंड ने समझाया कि सब्र रखो, बस इंतजार करो, सब ठीक हो जाएगा। बाद में ऐसा ही हुआ। हालात ठीक हुए तो कैफे में कस्टमर आने लगे।
मैंने रुपए से ज्यादा ईमानदार कस्टमर कमाए 
मैं बिजनेस तो कर ही रही हूं और उससे इनकम भी आ रही है लेकिन उससे ऊपर मैंने ईमानदार कस्टमर्स को कमाया है। लोग मुझे कहते हैं कि किताबी कैफे हमें अपना दूसरा घर लगता है।
कोरोना से पहले एक लड़की अक्सर कैफे आती थी। एक दिन उन्होंने चाय टोस्ट मंगवाए। इसका170 रुपए का बिल बना। वह पेमेंट करना भूल गई और चली गई। उसके बाद कोरोना की वजह से लॉकडाउन लग गया।
ढाई साल बाद वह पुणे लौटी और कैफे में आकर बोला कि मैं उस दिन पेमेंट करना भूल गई थी और 170 रुपए दिए। यह देख मैं हैरान तो हुई लेकिन खुश भी हुई कि लोग हमें बहुत प्यार करते हैं और हमारे लिए वफादार हैं।